Soos meeste van ons makkers na SA vlieg is daar van ons wat moet agterbly en die Engelse vermaak met ons teenwoordigheid op kantoor. Nog 'n Suid-Afrikaanse Desember vakansie tussen jou eie mense word onwillig vinnig werklikheid soos die dae aanstap na Kersfees en jy hoor van die een en daai een wat ook vir Desember huis toe gaan. Soos die bekende gesigte minder word vang jy jouself gereeld in dagdrome waar jy jou tuismaak in die warm somer weer, die see en die sand en die braaivleis vure, dan skrik jy wakker met die angs dat jy volgende jaar dit 'n realiteit moet maak, mens kan net so lank sonder die Afrika son op jou kop en die warm sand oor jou kaal voete.
Dit is egter nie alles net donker en depressief nie. As jy wel moet agterbly sal jy gou leer dat Engeland in 'n sprokieswereld gedurende die tyd kan verander, veral as dit sneeu is wat die donker en koue verlig. Soos die tyd nader stap word nie net die stede en dorpe versier met helder Kersliggies nie, maar die huise om jou word verlig met helder Kersfigure. Boepens Kersvaders en ou Rudolf met sy rooi neus word trots afgestof en uitgestal in die tuin of skuins teen die huis gedrapeer, gereed vir opstyg. Die einste Kesrvader word met 'n swaar sak by die skoorsteen van die volgende huis gevind, hoe hy daar wil in sal net hy weet. Dit sal maar bars.
Maar wat vir my die beste van 'n Engelse krismis is, is nie net die verskillende aktiwiteite wat aangebied word nie, van interessante Kersmarkte wat nooit te var van jou af is nie, of 'n dag uit in London, die moederstad vir Kersinkopies en die na-Kers afslagdae. Wat vir my spesiaal is, is die samesyn en tyd saam met jou familie var van jou familie gedurende die tyd. Ek praat natuurlik van die vriende wat jy gemaak het sedert jou aankoms, die mense wat jou as mens verstaan, as Suid-Afrikaner, sonder daai vrae. Dit is die mense wat saam met jou moes agterbly, maar wat die Kerstyd saam met jou fier in die Kerk en dan om die Kerstafel, waar jy hul gunsteling dis sedert kindsbeen kan uittoets. Dit is die mense wat saam met jou in die bittere koue buite om die vuur staan (tot groot vermaak van die bure) en geduldig wag dat die varkboud klaar gerook word. Ja, braai, kuier en lekker saamlag is al wat jou sal warm hou teen die Engelse winter en die verlange na jou eie mense.
Bel dus sommer vandag nog die ander agtergeblewenes en reel jou Kersfees in Engeland.
My wens aan jou is 'n Geseende Kersfees! Vol geluk, blydskap en hoop in die ware betekenis van die Dag!